**Konstance Margrethe Frydenlund Holm** kjent som **«Connie fra Hønefoss»** (født 26. februar 1906, død 3. april 1984 i Oslo) var en norsk musiker og motstandskvinne under den andre verdenskrig.

Hun var datter av Constance Dorthea Frydenlund Holm, født Knutsen fra Arendal og barbermester Einar Frydenlund Holm fra Kristiania. Ved folketellingen i 1910 bodde familien på fem sammen med en tjenestepike i Strandgaten 1 i Hønefoss. Familien besto av far, barbermester og korporalskolemester ved Ingeniørvaabenet Einar Frydenlund Holm fra Kristiania, mor, husmor og barberelev Konstanse Dorthea Frydenlund Holm (født Knutsen) fra Arendal, sønnen, «indsæber» Einar Frydenlund Holm (født 13. september 1903) og Konstanse Margrethe Frydenlund Holm, ugift datter født 26. februar 1906. I tillegg til familiemedlemmene fantes tjenestepiken Else Marie Antonsen, født 7. januar 1894 i Norderhov.

Connie ble døpt Konstance Margrethe Frydenlund Holm i Hønefoss kirke den 8. juli 1906.

Den 8. mai 1921 ble Konstanse Margrethe Frydenlund Holm konfirmert i Hønefoss kirke. Familien bodde da i Stabells gate.

Hennes far ble kinosjef i Hønefoss, og i stumfilmens tid endte det at Connie måtte spille musikk til filmene fra hun var ti år gammel. Som 14-åring fikk hun fast engasjement ved den kommunale kinoen. Da stumfilmenes tid var over fikk hun jobb som organist i Hønefoss kirke, men hun orket ikke å holde på med dette, for hun gråt bestandig i alle begravelser. Hun kjøpte seg trekkspill da var hun cirka 20 år gammel. Hun ble kapellmester ved Hotell Bristol i Oslo.

Under krigen transporterte hun sprengstoff i trekkspillkofferten sin.

Frydenlund Holm reiste land og strand rundt for å spille, men som hun selv sa: «Veien til himmelrike går gjennom Ringerike.» Hun har skrevet flere melodier selv, blant annet «Masurka fra Krokskogen», «Ringeriksvalsen» og «Den vesle stubben».

Det var Kong Haakon VII som ga henne kallenavnet «Connie fra Hønefoss».

*Connie fra Hønefoss*
---------------------

I 1977 kom platen *Connie fra Hønefoss* ut, et samarbeide med Åse Thoresen, Odd Grythe og Arnt Haugens orkester. Alle melodiene på platen er skrevet av Frydenlund Holm, de fleste av dem sammen med Marit Nerem.

1. «Vals med meg» (Frydenlund Holm / Marit Nerem)
2. «Ola Olè» (Frydenlund Holm / Marit Nerem)
3. «Alfedans i frukthagen» (Frydenlund Holm / Marit Nerem)
4. «Den vesle stubben» (Frydenlund Holm)
5. «Masurka på Krokskogen» (Frydenlund Holm / Marit Nerem)
6. «Tråkk i vei» (Frydenlund Holm / Marit Nerem)
7. «Ingenting er som Paris» (Frydenlund Holm / Marit Nerem)
8. «På med kjolen» (Frydenlund Holm / Marit Nerem)
9. «Hvem ga meg blomster» (Frydenlund Holm / Marit Nerem)
10. «Trollpakk og huldredans» (Frydenlund Holm)
11. «Livat, lubben og rund» (Frydenlund Holm / Marit Nerem)
12. «Borte bra men hjemme best» (Frydenlund Holm / Marit Nerem)
13. «Ringeriksvalsen» (Frydenlund Holm / Marit Nerem)

I hele sitt voksne liv bodde hun i Oslo, men var stadig på besøk på hjemtraktene og var ofte å se på hytta i Stubdal, Åsa utenfor Hønefoss. Det var der hun fikk ideen til sangen «Den vesle stubben». Bestefaren hennes var venn med eventyrforteller Asbjørnsen, og det ble fortalt at han ofte hvilte på den gamle stubben.

Referanser
----------

1. ↑
2. ↑
3. ↑  Digitalarkivet
4. 1 2 3 4  se intervjuet som Erik Bye gjorde med "Connie fra Hønefoss" på NRK den 27. april 1974
5. ↑  *Connie fra Hønefoss* på Spotify
6. ↑  *Connie fra Hønefoss* på allmusic.com

Eksterne lenker
---------------

* (en) Connie fra Hønefoss på Discogs Rediger på Wikidata

* (en) Connie fra Hønefoss på Spotify Rediger på Wikidata

* (en) Connie fra Hønefoss på AllMusic Rediger på Wikidata
* Stumfilmens krasj og bang og Connie fra Hønefoss hos znett.com


|  |  |
| --- | --- |
| Oppslagsverk/autoritetsdata | Historisk befolkningsregister **·** Discogs **·** AllMusic
 |